**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2022. augusztus 23-i soros képviselő-testületi üléséről***

**J E G Y Z Ő K Ö N Y V**

Készült: 2022. augusztus 23-án Kerecsend Község Önkormányzata Képviselő-testületének soros képviselő-testületi ülésén (Kerecsend, Fő u. 55., 15:00 óra)

**Az ülésen elfogadott döntések:**

|  |  |
| --- | --- |
| 63/2022. (VIII.23.) határozat | Helyi Esélyegyenlőségi Program felülvizsgálata |
| 64/2022. (VIII.23.) határozat | Közösségi Együttélés alapvető szabályairól szóló rendelet elfogadása |
| 65/2022 (VIII.23.) határozat | Kerecsend Község Önkormányzat SZMSZ módosítása |
| 66/2022 (VIII.23.) határozat | Kerecsendi Közös Önkormányzati Hivatal SZMSZ elfogadása |
| 67/2022 (VIII.23.) határozat | 2022. évi költségvetési rendelet módosításáról |
| 68/2022 (VIII.23.) határozat | Kerecsendi Közös Önkormányzati Hivatal és a Kerecsendi Berekerdő Óvoda munkamegosztási megállapodása |
| 69/2022 (VIII.23.) határozat | Szociális tűzifa pályázat benyújtásáról |
| 70/2022 (VIII.23.) határozat | Kerecsend Község Önkormányzata működési szabályzatainak jóváhagyása |
| 71/2022 (VIII.23.) határozat | Falu Lámpása Cím adományozásáról |
| 72/2022 (VIII.23.) határozat | Kerecsend Díszpolgára cím adományázásáról |
| 73/2022 (VIII.23.) határozat | Csatóne Bander Éva pedagógiai asszisztensként történő alkalmazásáról |
| 74/2022 (VIII.23.) határozat | Dankó Pista Klub együttműködési megállapodás iránti kérelme elhalasztásáról |
| 75/2022 (VIII.23.) határozat | Abonyi – Egri u. játszótér elbontásáról |

*A jegyzőkönyv 150-171-ig számozott oldalt tartalmaz.*

***Jelen vannak:***

Sári László polgármester

dr. Szász Kata jegyző

Forgácsné Román Rita alpolgármester

Burai József képviselő

Nagy Ferenc képviselő

Prokaj Milán képviselő

Fónad István képviselő

Barna Erika Berekerdő – óvodavezető

Kovács István HVB elnök

Békési Eszter jegyzőkönyvvezető

*NAPIRENDEK*

1. Tájékoztató a lejárt határidejű határozatok végrehajtásáról és az előző testületi ülés óta tett intézkedésekről

előadó: Sári László polgármester

1. Fónad István képviselői mandátumának átadása

előadó: Kovács István, HVB elnök

1. Képviselő testületi Bizottsági jelölések

előadó: Sári László polgármester

1. Helyi Esélyegyenlőségi Program felülvizsgálatának elfogadása

előadó: dr. Szász Kata jegyző

1. Javaslat a közösségi együttélés alapvető szabályairól szóló rendelet elfogadására

előadó: dr. Szász Kata

1. Javaslat Kerecsend Község Önkormányzat SZMSZ módosítására

előadó: dr. Szász Kata

1. Javaslat a Kerecsendi Közös Önkormányzati Hivatal SZMSZ módosítására

előadó: dr. Szász Kata

1. Javaslat a Kerecsendi Közös Önkormányzati Hivatal Alapító Okiratának módosítására

előadó: dr. Szász Kata

1. Javaslat Kerecsend Község Önkormányzat 2022. évi költségvetésről szóló rendelet módosításáról

előadó: dr. Szász Kata

1. Javaslat a a Kerecsendi Közös Önkormányzati Hivatal és a Kerecsendi Berekerdő Óvoda közötti

munkamegosztás és felelősségvállalás rendjéről szóló megállapodás elfogadására

előadó: dr. Szász Kata

1. Pályázat benyújtása a 2022. évi szociális tűzifa támogatásra

előadó: Sári László polgármester

1. Tájékoztatás az Önkormányzat és a Hivatal új működési szabályzatainak elkészültéről

előadó: dr. Szász Kata

1. Tájékoztatás az Önkormányzat ellen indított büntetőeljárás megszűntetéséről

előadó: Sári László polgármester

1. Tájékoztatás az adóellenőrzési terv teljesítéséről

előadó: dr. Szász Kata

1. Javaslat a szociális rászorultságtól függetlenül nyújtható támogatásokról szóló rendelet elfogadására

előadó: dr. Szász Kata

1. Egyebek

*1 perces néma megemlékezés néhai Békési Gyula képviselő úrról*

**Sári László polgármester**

Köszönöm a képviselő-testület tagjait és az egyes napirendi pontokhoz meghívott vendégeinket, Barna Erika óvodavezetőt és Kovács Istvánt a Helyi Választási Bizottság elnökét, valamint leendő képviselőnket Fónad Istvánt. Megállapítom, hogy határozatképesek vagyunk. A napirendekkel kapcsolatban módosító javaslatom lenne, az első és második napirendi pontot megcserélnénk, így a polgármesteri tájékoztató második napirendi pontként hangozna el. Van-e napirendekkel kapcsolatban valakinek más javaslata? Ha nincs, akkor szavazást kérnék!

A képviselő-testület elfogadta a kiküldött és módosított napirendet.

**1. napirendi pont**

**Sári László polgármester**

A képviselők sorában Nagyné Simon Szilvia képviselő következett volna, de nem vállalta így Fónad István a soron következő képviselő, aki vállalta, hogy ezt a munkát elvégzi. Átadnám a szót Kovács Istvánnak, hogy az eskütételt vezesse le és adja át a megbízó levelet.

Kovács István felolvassa az eskü szövegét, Fónad István leteszi az esküt. Kovács István átadja a megbízó levelet.

Kovács István HVB elnök elhagyja a képviselő-testületi ülést.

**2. napirendi pont**

**Sári László polgármester**

Megtartja tájékoztatóját az előző ülés óta tett intézkedésekről és lejárt határidejű határozatok végrehajtásáról.

A tájékoztató mellékletként csatolva.

Kérdés-észrevétel nem volt, a testület tudomásul vette a beszámolót.

**3. napirendi pont**

**Sári László polgármester**

Ebben a pontban a bizottsági jelölések kerülnek napirendre. Az elhunyt képviselő társunk a Pénzügyi Bizottság elnöke és a Szociális Bizottság tagja volt. A bizottsági jelöléseknél figyelembe kell vennünk, hogy alpolgármesterek nem lehetnek bizottsági tagok. Az én javaslatom, hogy a most esküt tett képviselő legyen a Pénzügyi Bizottság elnöke és a Szociális Bizottság tagja. Van-e más javaslat?

Kérdezem képviselő urat, vállalja-e?

**Fónad István képviselő**

Igen, vállalom.

**Sári László polgármester**

Aki ezt a javaslatot támogatja, tegye fel a kezét!

*A képviselő testület egyhangú szavazással (öt igen szavazattal) elfogadta a kijelölést.*

**4. napirendi pont**

**Sári László polgármester**

Negyedik napirendi pontunk a Helyi Esélyegyenlőségi Program elfogadása, ezt kell elfogadnunk és ezzel egy kötelezettséget is teljesíteni, amivel kissé elvoltunk maradva.

**dr. Szász Kata jegyző**

A Helyi Esélyegyenlőségi Program 2019-ben került elfogadásra és a 2021. évben került volna felülvizsgálatra, de a koronavírus miatt tolódott egy évet, így idén történt ez meg. A publikáláshoz van szükség a fórumra és a jegyzőkönyvre, jelenléti ívre, majd később egy elfogadó határozatra a képviselő testület részéről, így kerül felöltésre. A program lényegi elemei nem változtak. Az intézkedésekben történt kiegészítés, kerültek be új táblák, amik BM útmutató által kerültek kitöltésre. Az intézkedésekben történt minimális változás, behoztak olyan intézkedéseket, amiben a településszintű problémákat kellett belefoglalni, a kábítószer fogyasztás és a gyermekjóléti feladatellátás személyi feltételeinek bővítése került megfogalmazásra. Reméljük ezeket sikerül is teljesíteni, 2024 év végéig vannak ezek az intézkedések. A HEP anyagának törzse az a 2019. évi HEP-ből lett átemelve. Az intézkedések közül volt, ami frissítésre került, és ami megvalósult az kivételre került, volt 2 olyan feladat, ami már a tankerülethez került át, így ez már nem önkormányzati feladat. A többi intézkedés maradt, a határidő került csak meghosszabbításra, de mivel 2 évente felülvizsgálatot igényel, így jövőre ugyanez a felülvizsgálati anyag el fog készülni.

**Sári László polgármester**

Van-e kérdés, észrevétel? Ha nincs, akkor szavazzunk.

*A képviselő testület egyhangú szavazással (öt igen szavazattal) az alábbi határozatot fogadta el:*

**63/2022. (VIII.23.) határozata**

Kerecsend Község Önkormányzatának Képviselő-testülete megtárgyalta és elfogadta a Helyi Esélyegyenlőségi Programot és Intézkedési Tervet és az előterjesztéssel egyezően elfogadta azt.

Határidő: azonnal

Felelős: Sári László

**5. napirendi pont**

**Sári László polgármester**

Új rendelet elfogadására kerül sor ebben a napirendi pontban. Sok település rendelkezik már ilyen rendelettel. Úgy gondolom nagyon sok minden megjelenik benne, ami segítené az önkormányzat működését, valamint az itt lakók együttélését. Volna egy olyan terv, hogy ingatlanon autómosó vagy benzinkút létesítése. Ez a terület egy osztrák ingatlankezelő cég kezében van, ami beolvadt egy német cégbe, jelenleg egy dán cégről van szó. Tudjátok, ez a terület a Bereksor végén, régóta gondozatlan, gazos terület és ennek a rendeletnek a segítségével lehetőségünk lenne az elbirtoklásra. Ha lenne ilyen pályázatra lehetőség, hogy kialakításra kerüljön benzinkút, annak a gazdák is hasznát vennék, autómosónak úgy gondolom mindenki.

**dr. Szász Kata jegyző**

Ahogy említve lett, ez a rendelet már több településen is található és ez a rendelet már tavaly, egy kezdetleges tervezet formájában a testület elé is került, de később nem került tovább kidolgozásra. Ennek a kidolgozását befejeztem, ezt később lehet majd módosítani, vagy további szabálysértő magatartást bevenni, most csak azok szerepelnek benne, amik előfordulnak a falun belül. Most a gazos ingatlanok, közterületi bontási részek, közös ingatlanok rendbetétele, közútkezelői feladatok, házszámok rendbetétele szerepel. Nagyon sok házról hiányzik a házszám. Most elsődleges a gazos ingatlanok rendbetétele. Eddig egy gazos, elhanyagolt ingatlan esetében, nekem egy külön törvényen átnyúlva kell a hatásköröm megállapítani, majd felszólítani a tulajdonost, hogy valamit is tegyen, illetve a bírság kiszabásánál is külön jogszabályokon kell lépkednem. Ezzel a rendelettel az én munkám könnyebbülne meg, mert így gyakorlatilag ezzel a rendelettel tudom az eljárást végig vinni, és így az összeghatárok is a településen vannak meghatározva, nem egy országos törvény által.

**Sári László polgármester**

Van-e kérdése valakinek?

**Forgácsné Román Rita alpolgármester**

Nekem csak annyi észrevételem lenne, hogy június 25-én voltunk szemlézni, ez előtt egy hónappal. Ahhoz képest, nagyon sok ingatlan rendbetételre kerül. Félve mentünk a Dankó útra is, és 3 ingatlan volt, ami rendezetlen volt, a többi rendben volt. A Füzesabonyi az egyik legrosszabb állapotban lévő utca ilyen szempontból, az összes többi teljesen rendben van. Úgy gondolom ezek a havi szemlézések elérték azt a célt, mert sokszor kapok Messenger üzenetben képeket, hogy azok a zártkertek, amiket mi nem látunk, azok tulajdonosai is kerüljenek felszólításra.

**dr. Szász Kata jegyző**

Benne is van a rendeletben, hogy bármilyen természetes személy tehet bejelentést közösségi együttélést sértő magatartás miatt és ez alapján indul az eljárás.

**Forgácsné Román Rita alpolgármester**

Én nagyon örülök, hogy ez elkészült és köszönjük a munkádat.

**Sári László polgármester**

Ez az ülés most erről szól, hogy a szabályzatokkal, szmsz módosítással, rendeletekkel utolérjük magunkat és megkönnyítsük a munkánkat. Adott esetben a szabályzatot fellapozzuk és jogszerűen tudunk eljárni.

**Forgácsné Román Rita alpolgármester**

Kettő észrevételem lenne. Egyik helyen elírás történt, szerintem véletlenül került bele Szentendre neve, illetve, hogy megkerestek többször csendháborítás kapcsán, pl.: vasárnap reggel 6 órai flex, és a hajnalig tartó bulizások. Ezzel foglalkozzunk-e, máshoz is érkezett ilyen megkeresés vagy csak hozzám? Nem tudom, ha már rendeletet alkotunk, akkor legyen teljes körű.

**Sári László polgármester**

Hozzám is érkezett több bejelentés is már, de úgy gondolom ezt magasabb rendű jogszabály szabályozza, tehát nincs már csendháborítás, a rendőrségnek lehet jelezni, az más kérdés, hogy mikorra érkeznek ki.

Van-e még kérdés? Ha nincs, akkor névszerinti szavazást kérek, mivel rendeletről van szó.

Sári László igen

Forgácsné Román Rita igen

Fónad István igen

Prokaj Milán igen

Burai József igen

Nagy Ferenc igen

*A képviselő testület egyhangú név szerinti szavazással (öt igen szavazattal) az alábbi határozatot fogadta el:*

**65/2022. (VIII.23.) határozata**

Kerecsend Község Önkormányzatának Képviselő-testülete megtárgyalta és elfogadta a közösségi együttélés alapvető szabályairól szóló új helyi rendeletet a határozat melléklete szerinti szövegezéssel jóváhagyta.

Határidő: azonnal

Felelős: Sári László

**6. napirendi pont**

**Sári László polgármester**

Hatos számú napirendi pontunk a községi önkormányzat SzMSz módosítása, átadnám a szót jegyző kisasszonynak.

**dr. Szász Kata jegyző**

Itt a KOFOG számokban történt változás. A számlarend szabályzat készítésnél lettünk figyelmesek, hogy több olyan intézkedés is van az önkormányzat kofog számai közt, amik már nincsenek, ezek kikerültek, illetve kiegészítésre került azokkal a kofog számokkal, amikre viszont a szükség van, és eddig nem voltak benne. A hivatal kofog számai közt szerepelt az állategészségügy, illetve a bel-és árvízvédelem. Erre a hivatalnál nincs szükség, mert ez önkormányzati feladat. Az óvodai nevelés működtetése is a hivatalnál volt, ez is átkerült az önkormányzathoz. Ezeknek a kofog számoknak a rendbetétele történt itt az SzMSzekre vonatkozóan. Több lényegi elem nem változott, csak ezek a feladatok.

**Sári László polgármester**

Kérdés vagy észrevétel van-e? Ha nincs akkor szavazzunk.

*A képviselő testület egyhangú szavazással (öt igen szavazattal) az alábbi határozatot fogadta el:*

**66/2022. (VIII.23.) határozata**

Kerecsend Község Önkormányzatának Képviselő-testülete megvitatta a megvitatta Kerecsend Község Önkormányzatának a szervezeti és működési szabályzatára vonatkozó javaslatot és az alábbi döntést hozta:

A Képviselő-testülete Kerecsend Község Önkormányzatának szervezeti és működési szabályzatát a határozat melléklete szerinti szövegezéssel jóváhagyta.

Határidő: azonnal

Felelős: dr. Szász Kata

**7. napirendi pont**

**Sári László polgármester**

A Közös Önkormányzati Hivatal SzMSz módosításáról szól ez a napirendi pontunk, átadnám a szót jegyző kisasszonynak.

**dr. Szász Kata jegyző**

Itt szintén a kofog számok rendbetételére volt szükség. Ahogy ezekkel haladtunk, láttuk, hogy az alapító okirat még 2013-ban készült és a régi formátumban. 2015-ben új formátum kerül előírásra, ez a frissítés nem történt meg és még szakfeladatok szerepeltek, most viszont a már a megfelelő kormányzati funkció számok szerepelnek. Egyén változás nem történt, viszont így már a megfelelő formában van az alapító okirat is.

**Sári László polgármester**

Kérdés – észrevétel van-e? Ha nincs, akkor aki támogatja a hivatali SzMSz módosítását, kérem tegye fel a kezét!

*A képviselő testület egyhangú szavazással (öt igen szavazattal) az alábbi határozatot fogadta el:*

**67/2022. (VIII.23.) határozata**

Kerecsend Község Önkormányzatának Képviselő-testülete megvitatta a megvitatta a Kerecsendi Közös Önkormányzati Hivatal szervezeti és működési szabályzatára vonatkozó javaslatot és az alábbi döntést hozta:

1. A Képviselő-testület a Kerecsendi Közös Önkormányzati Hivatal szervezeti és működési szabályzatát a határozat melléklete szerinti szövegezéssel jóváhagyta.

2. A Képviselő-testület felkéri a jegyzőt, hogy a szabályzat közzétételéről gondoskodjon.

Határidő: azonnal

Felelős: dr. Szász Kata

**8. napirendi pont**

**Sári László polgármester**

Az előző napirendi pontban az alapító okirattal kapcsolatban már hangzott el információ, van-e még kiegészítés?

**dr. Szász Kata jegyző**

Még Demjén Község Önkormányzatának kell elfogadnia, és ha mindkét önkormányzat elfogadja, mindkét polgármesternek alá kell írnia és így kerül majd szeptembertől feltöltésre a rendszerbe.

**Sári László polgármester**

Kérdés van-e? Akkor aki támogatja a döntést, kérem szavazzon!

*A képviselő testület egyhangú szavazással (öt igen szavazattal) elfogadta az Alapító Okiratot.*

**9. napirendi pont**

**Sári László polgármester**

Az önkormányzat 2022. évi költségvetési rendeletének módosításáról szóló rendelettel foglalkozunk ebben a napirendi pontban.

**dr. Szász Kata jegyző**

Azért volt erre szükség, mert év közben több esetben a kiadási és bevételi szám is módosult. Elsőször az én munkabérem és volt jegyző úr munkabére is rendezésre került. Ami bekerült az a sintérnek a havi bére, valamint az önkormányzat részéről került elektronikai eszközök beruházása, így került beszerzésre egy adathordozó és a munkámhoz egy laptop. Bevételi oldalon bekerült a Packeta bérleti szerződésnek a bevétele valamint a kocsma helyiségének a bérleti szerződéséből bejövő bevétel.

**Sári László polgármester**

Kérdés van-e?

**Prokaj Milán képviselő**

Köszöntök mindenkit. A tanulmányi támogatással kapcsolatban szeretnék kérdezni. A 2022-es költségvetésbe is benne volt a tanulmányi támogatás, amit néhány éve elindítottunk és mi az oka, hogy most nem került kiírásra?

**dr. Szász Kata jegyző**

Ez a majd a 15. napirendi pontban lesz tárgyalva.

**Prokaj Milán képviselő**

Rendben, köszönöm.

**Sári László polgármester**

Több olyan dolgokkal szembesültünk, ebrendészeti dolgok terén, hogy nincs más lehetőség, nem érkezett más ajánlat, más szolgáltató, bele vagyunk kényszerítve egy helyzetbe, bevételi oldalon ez nem látszik, nem kaptunk a költségvetéstől semmit, ugyanakkor kötelező ellátni. Tőgyi polgármester úr haláláig foglalkoztunk azzal, hogy ezt kistérségi szinten próbáljuk kezelni, de elfogytak a lehetőségek.

Van-e még kérdés? Ha nincs, akkor a kiküldött írásos anyag és a szóbeli kiegészítés alapján fogadjuk el a rendelet módosítást. Névszerinti szavazást kérek.

Sári László igen

Forgácsné Román Rita igen

Fónad István igen

Prokaj Milán igen

Burai József igen

Nagy Ferenc igen

*A képviselő testület egyhangú név szerinti szavazással (öt igen szavazattal) elfogadta a rendelet módosítását.*

**10. napirendi pont**

**dr. Szász Kata jegyző**

Szintén a szabályzatok készítése kapcsán lettünk figyelmesek arra, hogy nincs ilyen megállapodás a Berekerdő Óvoda és Hivatal között. Ami benne van a dokumentumban az gyakorlatban mind működik, csak kellett egy hivatalos formája ennek az együttműködésnek, így ez az együttműködési megállapodás a gyakorlatban meglévő együttműködés papír alapú formátuma, így gyakorlatilag a hivatal segíti pénzügyi területen, bérszámfejtésben a Berekerdő Óvoda munkáját.

**Sári László polgármester**

Ha létrejön a mini bölcsőde, akkor ott is kell legyen ilyen együttműködési megállapodás?

**dr. Szász Kata jegyző**

Igen.

Azért van szükség, mivel a hivatal nem fenntartója az óvodának, hanem két különálló intézményről beszélünk. Az önkormányzat is ellát hasonló tevékenységeket, de mivel ő a fenntartó így az önkormányzattal nem kell együttműködési megállapodás.

**Sári László polgármester**

Van-e kérdés? Amennyiben nincs akkor szavazzunk!

*A képviselő testület egyhangú szavazással (öt igen szavazattal) az alábbi határozatot fogadta el:*

**68/2022. (VIII.23.) határozata**

Kerecsend Község Önkormányzatának Képviselő-testülete megvitatta a Kerecsendi Közös Önkormányzati Hivatal és a Kerecsendi Berekerdő Óvoda munkamegosztási megállapodásának jóváhagyására vonatkozó javaslatot és az alábbi döntést hozta:

1. A Képviselő-testület a Kerecsendi Közös Önkormányzati és a Kerecsendi Berekerdő Óvoda munkamegosztási megállapodását a határozat melléklete szerinti szövegezéssel jóváhagyta.

Határidő: azonnal

Felelős: dr. Szász Kata

**11. napirendi pont**

**Sári László polgármester**

Itt a 2022. évi szociális tűzifa támogatásról szóló pályázat benyújtásával kapcsolatban kell határozatot hoznunk. Tudjuk, hogy van egy szám amire jogosultak vagyunk, ez 564 m3, de nyilván lesz majd egy szám, amit majd jóváhagynak.

**dr. Szász Kata jegyző**

Annyi kiegészítést tennék, hogy ez a keménylombos tűzifa. Ezt a pályázatot augusztus 31-ig kell benyújtanunk. A pályázat beadása és elbírására után, miután megtudjuk ténylegesen mennyire vagyunk jogosultak, azt követően kerül megalkotásra a tűzifa rendelet.

**Sári László polgármester**

Észrevétel – kérdés van-e? Amennyiben nincs, akkor kérem szavazzunk!

*A képviselő testület egyhangú szavazással (öt igen szavazattal) az alábbi határozatot fogadta el:*

**69/2022. (VIII.23.) határozata**

Kerecsend Község Önkormányzatának Képviselő-testülete úgy határozott, hogy pályázatot nyújt be a települési önkormányzatok szociális célú tüzelőanyag vásárlásához kapcsolódó támogatás igénybevételére.

A tűzifa beszerzéséhez az Önkormányzat önerőt nem vállal, a szociális célú tűzifa támogatásban részesülő személytől ellenszolgáltatást nem kér. A Képviselő-testület megbízza dr. Szász Kata jegyzőt, hogy gondoskodjon a pályázat augusztus 31.-ig történő benyújtásáról.

Határidő: augusztus 31.

Felelős: dr. Szász Kata

**12. napirendi pont**

**Sári László polgármester**

A szabályzatokkal kapcsolatban láthatjuk, hogy mi mindenben voltak elmaradásaink és itt volt az ideje, hogy elvégezzük az elmaradásainkat és napirendre kerüljenek a szabályzatok.

Kérdezem, hogy erről kell, hogy legyen határozat?

**dr. Szász Kata jegyző**

Igen, szükséges hozzá képviselő-testületi határozat, a határozati javaslat ki is lett küldve a képviselők számára és 2 határozat szükséges, elkészültek az önkormányzatra és a közös hivatalra is a szabályzatok. Egy tömörített fájlban kerültek kiküldésre, mert hatalmas terjedelmű. Ezek a szabályzatok gyakorlatilag a hivatal és az önkormányzat munkáját segítik, van azonban néhány szabályzat, ami a képviselő-testületre is vonatkozik, de nagyobbrészt ez a törvényes működést szolgálja. Négy szabályzat korábban, még májusba készült el, ez a közadat szabályzat, panasz szabályzat, reprezentációs szabályzat és az iratkezelési szabályzat. Az iratkezelési szabályzatban gyakorlatilag csak az én aláírásom módosult.

Nem tudom, van-e bármilyen kérdés a szabályzatokkal kapcsolatban?

**Sári László polgármester**

Néhány helyen elírás történt, ezek majd javításra kell, hogy kerüljenek. Az alapműködésünkben, ez a mi munkánkat hivatott megkönnyíteni. Amennyiben nincs kérdés, kérem szavazzunk!

*A képviselő testület egyhangú szavazással (öt igen szavazattal) az alábbi határozatot fogadta el:*

**70/2022. (VIII.23.) határozata**

Kerecsend Község Önkormányzatának Képviselő-testülete megvitatta tájékoztatásként benyújtott szabályzatok jóváhagyására vonatkozó javaslatot és az alábbi döntést hozta:

1. A Képviselő-testület a Kerecsend Község Önkormányzatának - jelen döntés előkészítéséhez az előterjesztés mellékleteként benyújtott - alábbi szabályzatait tudomásul vette:
   1. beszerzési szabályzat
   2. eszközök és a források értékelési szabályzata
   3. gazdálkodási szabályzat
   4. szabályzat a gépjárművek igénybevételének és használatának rendjéről
   5. integrált kockázatkezelési szabályzat
   6. belföldi és külföldi kiküldetések elrendelésének és lebonyolításának szabályzata
   7. szabályzat a közérdekű adatok megismerésére irányuló kérelmek intézésének, továbbá a kötelezően közzéteendő adatok nyilvánosságra hozatalának rendjéről
   8. eszközök és a források leltárkészítési és leltározási szabályzata
   9. önköltségszámítás rendjére vonatkozó belső szabályzat
   10. pénzkezelési szabályzat
   11. szabályzat a reprezentációs kiadások felosztásáról, azok teljesítésének és elszámolásának szabályairól
   12. selejtezési szabályzat
   13. számlarend
   14. számviteli politika
   15. szabályzat a vezetékes- és mobiltelefonok használatáról
   16. reprezentációs szabályzat

Határidő: azonnal

Felelős: dr. Szász Kata

**13. napirendi pont**

**Sári László polgármester**

Itt egy rövid tájékoztatást adnánk az önkormányzat ellen indított büntetőeljárás megszüntetéséről.

dr. Szász Kata jegyző felolvassa a büntetőeljárás megszüntetéséről szóló rendőrségi határozatot. A határozat mellékletként csatolva.

**Sári László polgármester**

Kérdés – észrevétel van-e ezzel kapcsolatban? (nem volt)

Köszönjük szépen a tájékoztatást.

**14. napirendi pont**

**Sári László polgármester**

Ez a napirendi pontunk szintén egy tájékoztatás az adóellenőrzési terv teljesítéséről.

**dr. Szász Kata jegyző**

Ezt Magyar Éva adóügyi előadó készítette el, még júliusban, de azóta nem volt testületi-ülés így most került kiküldésre. Ezzel kapcsolatban van-e valamilyen kérdés?

Amennyiben nincs, akkor köszönjük, hogy tudomásul vette a testület a tájékoztatást.

**15. napirendi pont**

**Sári László polgármester**

A szociális rászorultságtól függetlenül adható támogatásról szóló rendeletről lesz szó, erről már korábban esett szó, Prokaj képviselő úr kérdésére.

**dr. Szász Kata jegyző**

Ebben a rendeletben egyelőre a beiskolázási támogatás szerepel és amennyiben ez megfelel a képviselő testületnek bővíthető a tanulmányi támogatással. Tavalyi évben ki kellett venni a szociális rendeletből a beiskolázási támogatást, mivel nem volt összeghatár megnevezve hozzá. Így ezt egyéb szociális rendelet formában tudjuk csak szabályozni. A tanulmányi támogatás eddig pályázati formában működött, úgy gondolom szabályosabb lenne, ha az is rendeleti formában lenne ezután.

**Prokaj Milán képviselő**

Én mindenképp javaslom, hogy maradjon a tanulmányi támogatás. Az, hogy milyen formában azt rád bízom, de a tartalom és a célok mindenképp maradjanak.

**dr. Szász Kata jegyző**

A beiskolázási támogatásnál és a tanulmányi támogatásban is én egy összeget beírtam, ennek megvitatását a testületre bíznám és meg kell állapítani egy összeget, hogy a jelenlegi költségvetés alapján, mennyi az, amit tud vállalni az önkormányzat. Elsősorban azért tettem bele csak a beiskolázási támogatást, mert ez az, ami nagyobb réteget érintene.

**Prokaj Milán képviselő**

Támogatom a beiskolázási támogatást is, csak mindenképp egészítsük ki a tanulmányi támogatással is. Mielőbb döntsünk, mert korábban augusztus 31. volt a határidő.

**Sári László polgármester**

A döntésnél mindenképp figyelembe kell venni, hogy a szeptember 15-i adóbehajtási időponthoz képest, mi az, ami ténylegesen befizetésre kerül. Nem egyszerű helyzet. A lehetőségeink szerint, amennyit tudunk, annyit szeretnénk adni.

**Prokaj Milán képviselő**

Megértem, nincs ezzel gond, de ezeket a fiatalokat mindenképp támogatni kell, minden erővel.

**Sári László polgármester**

Volt olyan elképzelésünk, hogy a szociális keretből próbáljuk megoldani, de erre sajnos nincs lehetőség.

**dr. Szász Kata jegyző**

Ezt igazából megismerésre hoztam, beleírtam, hogy 20 000 Ft, ez volt tavalyi évben megállapítva, tavaly előtti évben ettől alacsonyabb összeg volt. Jelenleg most az önkormányzat költségvetését kell figyelembe vennünk.

**Sári László polgármester**

Ha ez a minta megfelel így a testületnek, akkor ez alapján kiegészülhetne a tanulmányi támogatással is. Most nem hoznánk ebbe döntést, hanem készüljön el a kiegészítés és akár egy rendkívüli testületi ülés keretében is dönthetünk a rendeletről. Köszönöm, ha ezt ilyen formán támogatjátok.

**16. napirendi pont**

**Sári László polgármester**

Elsőként felmerült képviselőtársunk halála kapcsán posztumusz díszpolgári cím megállapítása és odaadományozása. Az erről szóló rendeletünket meg kell nézni, hogy megfelel-e vagy módosítani kell.

**dr. Szász Kata jegyző**

Mindenképp átnézem az erről szóló rendeletünket.

**Sári László polgármester**

Ezzel kapcsolatban van-e észrevétel? Amennyiben nincs, akkor ki az, aki egyet ért?

Egyhangú igen szavazat.

**Sári László polgármester**

Ugyanezen témában alpolgármester asszonynak felmerült olyan javaslata, hogy a távozó jegyzőnket adományozzunk díszpolgári címet. Ezzel kapcsolatban van-e kérdése valakinek?

Amennyiben nincs, ki az, aki ezt támogatja?

*A képviselő testület egyhangú szavazással (öt igen szavazattal) az alábbi határozatot fogadta el:*

**71/2022. (VIII.23.) határozata**

Kerecsend Község Önkormányzatának Képviselő-testülete Sári László polgármester kezdeményezése alapján úgy dönt, hogy a Kerecsend Díszpolgára Kitüntető Címet 2022. évben az alábbi személyeknek adományozza:

* Békési Gyula
* Kiss Sándor

Határidő: szeptember 31.

Felelős: dr. Szász Kata

**Sári László polgármester**

Van még egy ehhez kapcsolódó előterjesztés, ami évközben megtalált engem és dacára annak, hogy volt személyes ellentétem is az illetővel, de azt gondolom, hogy tevékenységének méltatásakor, elismerésekor, mindenképp el kell azt ismerni, hogy amikor ő a pedagógiai pályát kezdte, akkor még más elvek szerint kellett ehhez hozzáállni. Nem titok, Nagy György korábbi iskolaigazgatóról van szó, aki korábban kapott Magyary Károly díjat, és az a javaslat érkezett, hogy a Falu lámpása díjat adjuk oda neki. Én ezen a személyes ellentéten túl tudok lépni és támogatom a javaslatot. Kérdése ezzel kapcsolatban van-e valakinek? Amennyiben nincs akkor kérnék róla szavazást. Ki az, aki támogatja?

*A képviselő testület egyhangú szavazással (öt igen szavazattal) az alábbi határozatot fogadta el:*

**72/2022. (VIII.23.) határozata**

Kerecsend Község Önkormányzatának Képviselő-testülete Sári László polgármester kezdeményezése alapján úgy dönt, hogy a Falu Lámpása Díjat 2022. évben az alábbi személynek adományozza:

* Nagy György

Határidő: december 31.

Felelős: dr. Szász Kata

**Forgácsné Román Rita alpolgármester**

Mikor lenne ezeknek a díjaknak az átadása?

**Sári László polgármester**

Én úgy szeretném, hogy emlékezés napi megemlékezésen.

**Forgácsné Román Rita alpolgármester**

Abból az okból kérdem, mert a díszoklevelek és az érmek elkészüléséhez idő kell.

**Sári László polgármester**

Ha csúszik véletlenül az időpont akkor majd egy alkalommal átadjuk.

**dr. Szász Kata jegyző**

Nálam az irodába vannak oklevél minták.

**Sári László polgármester**

Óvoda részéről érkezett megkeresés, Barna Erika óvodavezető részéről. Kíván-e kiegészítést tenni?

**Barna Erika óvodavezető**

Arról lenne szó, hogy megnövekedett a gyermeklétszám az intézményben és sajátos nevelési igényű gyermekeink is vannak, 2 már rendelkezik szakvéleménnyel ezen oknál fogva 2 gyereknek számítanak és további 5 gyermeknek van bent a vizsgálati iránti kérelme a Heves Megyei Nevelési Tanácsadóban. Az előzetes gyógypedagógiai vizsgálatok alapján valószínűleg ők is SNI státuszt fognak kapni a következő nevelési évben, ezért gyermeklétszámunk talán elérheti a 107 főt is. Az óvodatitkárunk bére 100 fő felett normatívából finanszírozódik, de mivel 2019-ben lecsökkent a gyermeklétszám, onnantól a fenntartó által finanszírozott az óvodatitkárunk álláshelye. Jelenleg úgy néz ki, hogy 2022.09.02.-től óvodatitkárunk foglalkoztatása újra a normatíva által finanszírozott státuszba kerül. Mivel minden óvoda óvodapedagógus hiánnyal küzd, mi abban a szerencsés helyzetben vagyunk, hogy óvodapedagógusként jelentkezett hozzánk Csatóné Bander Éva. Ő az egyetemei képzése alatt a mi intézményünket választotta gyakorlati helyként és annyira megtetszett neki a nevelőtestület, a mentalitás és az eszköz felszereltség is, hogy nálunk szeretne elhelyezkedni. Jelen pillanatban nincs üres álláshely, de egy év múlva Tóthné Szikla Rita távozik öregségi nyugdíjjal és ez alatt az egy év alatt pedagógiai asszisztensként tudnánk foglalkoztatni Csatóné Bander Évát. Neki ez alatt az év alatt a gyakornoki ideje is teljesülne. Be tudna segíteni szakmai munkába, valamint az SNI-s gyermekek nevelésébe is, hiszen ők sok esetben egyszemélyes foglalkozást igényelnek. Számításokat végeztem és látni, hogy az óvodatitkár és Csatóné Bander Éva fizetési ugyanaz, egyedül utazási hozzájárulás lenne az ő részére, mert ő Ludasról járnak, és ez havi 12.000 Ft-ot jelent, 15 Ft/km-rel számolva. Tehát a 2022-es nevelési évre a tervezetett anyagi kiadásaink, ezzel a havi 12.000 Ft-tal emelkedne. Az óvodatitkár fizetése a normatíva által, a ped. asszisztens fizetését a fenntartó finanszírozná és az utazási hozzájárulás lenne a plusz költség. Ő vállalná, hogy 1 év pedagógiai asszisztens munkakör után, minimum két évet óvodapedagógusként fog dolgozni intézményünkben, valamint 2022. szeptembertől átíratná óvodaköteles gyermekét is, a kisebbik gyermeke már egy éve a bölcsődébe jár. Még annyit tenni hozzá, hogy nagyon sok helyen küzdenek pedagógus hiánnyal és egy óvodapedagógus akár 20 álláshely közül is választhat. Előfordul olyan intézmény is, ahol adott esetben 3 csoportra 1 óvodapedagógus van és a többi feladatot pedagógiai asszisztens látja el. Én ezt pozitívumként fogom fel, hogy a mi intézményünket választották és a nevelőtestületünkben is egyre több a fiatal, akiket elfogadnak a szülők és a gyerekek is. Bízom kérelmem pozitív elbírálásában.

**Sári László polgármester**

Nem került szóba esetleg, hogy visszatelepülne?

**Barna Erika óvodavezető**

A férje örökölt Ludason egy ingatlant, jelenleg ott élnek, jövőbeli terveiket nem tudom.

Ludason is ajánlottak fel óvodapedagógusi állást számára, de ő úgy gondolja nálunk szakmailag többet tanulhat.

**Sári László polgármester**

Az utazási költsége idei évben 48.000 Ft-ot jelentene?

**Barna Erika óvodavezető**

Igen. A gyermeklétszámot tekintve a 100 gyermek biztos, és holnapi nap folyamán is beíratnak gyermeket és a hónap végén is várható egy gyermek beíratása, aki jelenleg román állampolgár és még a hivatalok előtt vannak az iratai, hogy hivatalosan is az intézménybe járhasson.

**Forgácsné Román Rita alpolgármester**

Mindenképp támogatnunk kell, aki a szakma iránt kicsi kis késztetést is érez és a mi intézményünket.

**Sári László polgármester**

Én elfogadom a szakmai javaslatot meg észrevételt és az előbb említettekkel kapcsolatban, nagyon nehéz bármilyen pénzügyi kérdésben dönteni mivel nem látjuk mi áll előttünk. Egyetértek polgármester asszony véleményével és abból az okból is támogatom a javaslatot, mert mikor kint vannak a gyerekek az udvaron, nem látok a nevelők kezébe telefont.

Amennyiben nincs több kérdés, észrevétel, ki az, aki ezt az előterjesztést támogatja?

*A képviselő testület egyhangú szavazással (öt igen szavazattal) az alábbi határozatot fogadta el:*

**73/2022. (VIII.23.) határozata**

Kerecsend Község Önkormányzatának Képviselő-testülete megvitatta és elfogadta Barna Erika intézményvezető kérelmét Csatóné Bander Éva pedagógiai asszisztensként történő alkalmazására a Berekerdő Óvoda intézményben.

Határidő: szeptember 31.

Felelős: Sári László

**dr. Szász Kata jegyző**

Még a továbbiak előtt, a Falu lámpása díj, oklevél, emlékplakett és pénzbeli elismerés ez 50.000 Ft. A rendelet írja is, hogy mikor van az átadása. Az átadásra pedagógus nap alkalmával kerül sor.

**Sári László polgármester**

Pusoma Jenő bácsi fordult felénk egy kérelemmel, amit most meg is kaptatok. Nekem ezzel kapcsolatban van egy olyan javaslatom, hogy 1 évet várjunk vele, hogy miként és hogyan működnek és mennyire segítik a településen élők munkáját és utána térjünk rá vissza. Ez az együttműködési megállapodás egyben támogatási kérelem is. Úgy gondolom előnytelen és a többi szervezettel kapcsolatban méltánytalan lenne, ha minden előzmény nélkül így kezdenénk és az ő támogatásukról is csak azután tudunk beszélni, miután látjuk, hogy mennyivel tudnánk támogatni őket. Én úgy gondolom működjenek egy évig aztán kössünk megállapodást, ha lesz miről. De erről ilyen formán döntés ne szülessen. Kérdés, észrevétel van-e?

**Nagy Ferenc képviselő**

Mi is kaptunk ilyen levelet, amiben fel van sorolva, hogy a kisebbségi önkormányzat mi vállal, ezek tények, amit nekünk kellene vállalni, és még pénzzel támogatni? Nem is értem, hogy hogy írta ezt le?

**Forgácsné Román Rita alpolgármester**

Velem gépeltette, kérte szó szerint legyen. Én mondtam neki, hogy ezek azért nagy kérések. Azért egy előzetes megbeszélésre szükség lenne, jegyző kisasszonnyal is egyeztetni, hogy egyáltalán lehet-e, milyen elvárásokkal, milyen feltételekkel? Mert egy bejegyzés nélküli szervezetről van szó, ami nem is biztos, hogy jogilag szabályos, egy besorolásra esne támogatás szempontjából a többi civil szervezettel, és hol van ez a Faluvédő Egyesülethez, a Borklubhoz, a Polgárőrséghez. Ugyanakkor meg jók a kezdeményezései, és ha le lehetne ülni és megbeszélni a közös együttműködésnek mi legyen az alapja, akkor miért ne lehetne együttműködési megállapodást kötni velük?

**Sári László polgármester**

Volt egy régi séma, ezt már sokszor elmondtam, amikor gyakorlatilag tiszteletdíjakra és utazási költségre ment el az akkor még kisebbségi önkormányzat működési költsége. Ez az testület más, másként használja fel a költségeket és inkább egy nagy rendezvényt adnak a településnek, ami szerintem mindenki számára jobb. A nemzetiségi önkormányzat most is támogatja óvodát, iskolát, ballagást ahogy eddig is. Nem rossz kulturális programok amire gondolnak, de el kell fogadnia, hogy mindkét szervezet elfogadott költségvetéssel rendelkezik és továbbra is úgy gondolom méltánytalan lenne. Sőt, nem tudjuk, hogy jogszerűen működik-e, mert mint civil társaság működhet, ne mondjuk, hogy nem jogszerűen működik, de ugye pénzügyei nem nagyon lehetnek, innentől kezdve akkor, hogy folyósítanánk nekik pénzbeli támogatást vagy maga az önkormányzat vagy a nemzetiségi önkormányzat valósítaná meg ezeket a programokat, nem értem.

**dr. Szász Kata jegyző**

Nálam is volt bent Pusoma Jenő és elmondtam neki, hogy mint civil társaság milyen formában működhet, de kihangsúlyoztam, hogy pénzügyi tevékenységet, gazdasági tevékenységet nem folytathat. Igazából ebben a megkeresésben, mint pénzügyi szponzor tekintene a két önkormányzatra.

**Barna Erika óvodavezető**

Annyit szeretnék hozzátenni, hogy az óvodába is érkezett ilyen megkeresés.

**Sári László polgármester**

Ebben az esetben mi vagyunk a fenntartók, így az óvoda önállóan nem is hozhat döntést.

Én javaslom, hogy egy évig működjenek és ha lesz felmutatható eredményük akkor meglátjuk, hogyan tudunk együttműködni. Ki az, aki ezt támogatja?

*A képviselő testület 4 igen és 1 tartózkodó szavazattal az alábbi határozatot fogadta el:*

**74/2022. (VIII.23.) határozata**

Kerecsend Község Önkormányzatának Képviselő-testülete megvitatta és elhalasztotta a Dankó Pista Klub által előterjesztett együttműködési megállapodás iránti kérelmét. Az Önkormányzat a civil társaság 1 éves aktív működését követően újra tárgyalja a kérelmet.

Határidő: szeptember 31.

Felelős: Sári László

**Burai József képviselő**

A múltkori testületi-ülésen is megbeszéltük és nem változott a véleményem azóta sem, így tartózkodom.

**Sári László polgármester**

Ahogy említettem a beszámolóban, a faluközponti játszótér esetében a vizsgálat során kiderült, hogy milyen játszótéri eszközök szorulnak javításra. Viszont itt az a kérdés merült fel bennem, hogy – annak idején sok támadást kaptunk, hogy kocsma előtt játszótér lesz, most már nincs kocsma, akár maradhat is a játszótér – készíttessünk-e árajánlatot a felújítással kapcsolatban, de ha nem most tudjuk megvalósítani, azt nem tudjuk úgy lezárni, mint a Gárdonyi úti játszóteret. Vagy szülessen olyan döntést, hogy szüntessük meg a játszóteret. Erről kérném a véleményeteket?

**dr. Szász Kata jegyző**

Mikor megrendeltük a tanúsítványok felülvizsgálatát az óvodára, akkor észrevettem, hogy a faluközponti játszótérnek lejártak a tanúsítványai. Én akkor kikértem, hogy egy kiszállással ellenőrizzék. Ez meg is történt és kiderült, hogy egyik eszköz sem felel meg a jelenlegi elvárásoknak. A három játékból kettőnél nem felel meg az esési távolság sem, így azokat át is kellene mozgatni.

**Forgácsné Román Rita alpolgármester**

Költségvetés készült rá, hogy ennek a felújítása mennyibe kerülne?

**dr. Szász Kata jegyző**

Még nem.

**Fónad István képviselő**

Jól gondolom, hogy ez az önkormányzat tulajdonában van, ez a terület?

**Sári László polgármester**

Igen.

**Fónad István képviselő**

Akkor az önkormányzat tartozik felelősséggel, ha ott bármi balesete történik? Ha jól emlékszem ráadásul az eredetileg úgyis valósult meg, hogy kényszerből?

**Sári László polgármester**

Igen, rövid időnk volt a pályázat benyújtására.

**Fónad István képviselő**

Még az lenne a kérdésem, hogy a volt vendéglátó helyiség most milyen hasznosításban van?

**dr. Szász Kata jegyző**

Bérleti szerződést kötött az önkormányzat a Maro-Agro Bt.-vel tésztagyártó üzem létesítéséről.

Ha jól tudom, a héten kezdenek a felújítási munkálatokba, 2 havi bérleti díj és kaució is befizetésre került.

**Fónad István képviselő**

Hogy közelítik meg?

**dr. Szász Kata jegyző**

Az udvar felől.

**Sári László polgármester**

Amikor erről tárgyaltunk még nem voltál képviselő. Ott teljesen rendezetlenek voltak a mérőórák, közös órák voltak, de már leválasztásra került és az áramhálózat és a gáz és teljesen újból meg lesz csinálva. A fal és a padlóburkolat is teljes felújításra került, valamint 20 kw-nak megfelelő napelem kerül a tetőre. Benne van a szerződésbe, hogy amennyiben nem tudják megvalósítani a projektet, úgy minden itt marad. Ez nem épül bele a bérleti díjba, nem kerül beszámításra. Úgy gondolom, ha ez megvalósul és minden rendben lesz, akkor ez egy jó döntés, illetve az óvoda éves nagytakarítására a takarítógépeket most ingyenesen a rendelkezésünkre bocsájtják.

**dr. Szász Kata jegyző**

A másik játszótérnél is a felújítási munkák közel egy hónapig tartottak és minimális felújításra volt szükség és ezeknek a kivitelezése megvalósítása nem egyik napról a másikra történt és itt minden eszköznél és a tanúsítványok is rendben volt. A faluközponti játszótér felújítása nagyobb feladat lenne, amennyiben így dönt a testület.

**Forgácsné Román Rita alpolgármester**

Bennem felemás érzés van. Egyrészről nagyon jó lenne, ha működne, mert akármelyik napszakban megyek arra, mindig vannak ott, akik használják az eszközöket. Ugyanakkor, ha nem tudjuk biztosítani, hogy a játszótéri eszközök megfelelően funkcionáljanak és ne adja isten baj történik, a gatyánk rámenne mire annak a jogi útját végig járjuk és kifizetjük. Nagyon mérlegelni kell, hogy megéri-e nekünk az a 3 játékeszköz, hogy milyen anyagi dolgokba húzzuk bele az önkormányzatot, vagy hogyha kivesszük azt a három hintát akkor lesz ott egy nagy terünk, és mit kezdünk vele?

**Sári László polgármester**

Dönthetünk úgy, hogy kérünk rá ajánlatot, de addig is, hogy zárjuk le? Akkor azt már körbe kellene szalagozni és kivel oldanánk meg az őrzést?

**Forgácsné Román Rita alpolgármester**

Felelőtlenség lenne azt úgy otthagyni. Nincs a közhiedelemben, hogy le van járva a tanúsítvány és gyakorlatilag „életveszélyes”.

**Sári László polgármester**

A nyilvános oldalunkra egy közleményt ezzel kapcsolatban kitehetünk.

Erről most egy konkrét döntés szükséges, hogy mi legyen a sorsa.

Ki az, aki támogatja, hogy akkor a balesetveszélyes játszóteret megszüntessük?

*A képviselő testület egyhangú szavazással (öt igen szavazattal) az alábbi határozatot fogadta el:*

**75/2022. (VIII.23.) határozata**

Kerecsend Község Önkormányzatának Képviselő-testülete megtárgyalta és elfogadta az un. Abonyi – Egri u. játszótér elbontására szóló indítványt. A bontási munkálatok elvégeztetésére megbízza Sári László polgármestert.

Határidő: szeptember 31.

Felelős: Sári László

**Forgácsné Román Rita alpolgármester**

A lebontott eszközöknek mi lesz a sorsa?

**Sári László polgármester**

Van egy selejtezési szabályzatunk, annak megfelelően járunk el.

**Forgácsné Román Rita alpolgármester**

Csak az nem értem, hogy az a játszótér is egy tanúsítvány, egy előírás alapján épült meg.

**dr. Szász Kata jegyző**

Sajnos ez a tanúsítvány már nem most járt le. Ami pozitívum, hogy a másik két játszótér és a sportpark tanúsítványa is teljes egészében rendben van.

**Forgácsné Román Rita alpolgármester**

A megszüntetés már holnaptól kezdődne?

**Sári László polgármester**

Minél hamarabb.

Kérdése valakinek van-e még?

**Prokaj Milán képviselő**

A falubejárással kapcsolatban ugye 15 napos határidővel mentek ki a felszólítások, történt-e változás?

**dr. Szász Kata jegyző**

Első körben 69 személy lett felszólítva, ezt követően 15 nap után újra kimentünk ellenőrizni, ekkor 8 személy ellen került az eljárás megindításra. Ebből a 8 személyből 3 maradt, akik nem jeleztek, ebből az egyik a külföldi cég. A 3 személy esetében bírság kerül majd kiszabásra. A második bejárásnál újabb felszólítások lettek kiküldve, ezeknek a 15 nap most jár le.

**Prokaj Milán képviselő**

Ez így nagyon jól hangzik. Azért is kérdeztem, mert van olyan polgártársunk, aki több 100 ezer forintot költött arra, hogy rendbe tegye a területét és ő maga is azt mondta, hogy nagyon jó, hogy van ez a dolog, csak azt ne lássuk, hogy valakire vonatkozik a törvény valakire nem. A következetességet tartsuk, mert így lesz ez a dolog komolyan vehető. Másik kérdésem ehhez kapcsolódóan, hogy a futballpálya mögötti rész önkormányzati terület? Az is kapott felszólítást?

**Sári László polgármester**

Igen. Saját erőforrásainkat vesszük figyelembe, mikor mennyi férfi munkásunk van. A gaztalanítást elvégeztük, a törmeléket meg majd elszállítják.

**dr. Szász Kata jegyző**

Az önkormányzati területekről is ki lett nyomtatva a tulajdoni lap, így most már rendeződni látszik az is, hogy jobban tudjuk mik is az önkormányzati területek.

**Prokaj Milán képviselő**

Igen, a másik a dilemmám ezzel kapcsolatban is, hogy először mutassunk példát, aztán várjunk el magánszemélyektől bármit is.

A másik fontos kérdésem, így tél előtt mindenképp, hogy állunk mezőőr kérdésben? Van-e erre valami terv, ugyanis ha jól tudom november 1-től nincs mezőőr? A Hegyközségben is próbálunk arra törekedni, hogy ezt a kockázatot tudjuk minimalizálni, mert az energiaárak tekintetében várható, hogy boldog-boldogtalan, főleg boldogtalan elindul a határba. Eddig is voltak rongálások és sajnos ilyen helyzetben ez kiemelt kockázat. Ha azt nézzük, hogy az az egy ember, aki próbálta fenntartani a rendet nem lesz és nem lesz helyettese, én tartok tőle, hogy nehéz tél elé nézünk.

**Sári László polgármester**

A helyet mindenképp meg kell hirdetni. Akit én alkalmasnak találnék, beszéltem is vele, de nem vállalja. Most már van a lehetőség is, hogy nyugdíjast is tudunk foglalkoztatni közalkalmazottként. Abban bíznék, hogy még egy évet vállalna.

**Prokaj Milán képviselő**

Adott esetben 2-4 órás munka, ha valaki egyben nem vállalja? Ez jogilag működhet-e?

**dr. Szász Kata jegyző**

Szerintem egy mezőőrre tudunk finanszírozást kérni.

**Sári László polgármester**

A finanszírozással kapcsolatban annyi, hogy egy részét az önkormányzat egy részét az állam fizette, de volt egy rész, amit a gazdák hozzájárulásából fizettünk, mindig azt mondtuk, hogy legyünk méltányosak. A következő év majd eldönti, hogy tudunk-e méltányosak lenni, lesz-e miből, lehet, hogy ezen is változtatni kell.

**Prokaj Milán képviselő**

Egyetértek, akit érint az valamilyen szinten járuljon hozzá. A Hegyközség – pontos számot nem tudok mondani – 6 havi bérkiegészítéssel támogatta eddig is, a szőlősök a járulékokból ezt a dolgot eddig is finanszírozták, ugyanúgy ahogy az utak rendbetételét is. Tehát jó lenne találni megoldást, hogy ez ki legyen terjesztve más mezőgazdasági kultúrákra is, ha tetszik – ha nem!

Tudom, hogy ez megint ellentéteket fog kiváltani, mint a külterületi útkarbantartás is, de most mondjam azt, hogy a szőlőben levő külterületi utak amortizációjáért 90%-ban nem a szőlőtermelők a felelősek, mert nem ők járkálnak olyan gépekkel. Nem akarok ellentétet, de van itt egy aránytalanság, és igen, ha tudjuk valahogy csökkentsük.

**Sári László polgármester**

Egyetértek.

Szó volt arról, hogy a VP-s pályázatoknál 95%-os támogatottság is lehet akár, tehát ha ilyen módosító javaslatot ad be az agrárkamara, és úgy nézem az Agrárminisztérium is javaslatot támogatja. Így a közös agrárpolitika így elfogadásra került, az ezzel kapcsolatos EU-s költségvetési allokációba is beilleszthető ez a dolog, tehát lehet az, hogy 5 % -ról van szó és én azt mondom, ezt azt 5 %-ot adják össze a gazdák. Tekintsék ezt sajátjuknak, hogy ne menjenek ki eső után a jól megcsinált útra, meg a szemétszállítás kérdése is addig megy amíg meg lehet ezt így oldani. Már én is úgy gondolom, nem biztos, hogy a személyes ügyem kellene, hogy legyen.

**Prokaj Milán képviselő**

A szemétszállítással kapcsolatban nem akarok visszafelé mutogatni, de úgy gondolom a Hegyközség ezt is elvégezte a szőlőtermelők által is ebbe az évbe. Úgy gondolom ez a réteg elvégzi azt a feladatot, ami elvárható tőle, itt inkább azon kellene gondolkodni, hogyan lehet ezt kiterjeszteni és egyetértek, ha ehhez anyagi hozzájárulás kell, akkor meg kell követelni.

**Forgácsné Román Rita alpolgármester**

Bárcsak ott tartanánk, hogy a helyi mezőgazdasági vállalkozók le tudnának ülni egy asztalhoz és a közös cél érdekében megegyezni, de tudjuk, hogy erre való törekvéseink esélytelenek.

**Sári László polgármester**

Ilyen esély régen volt úgy gondolom. Ha megragadnánk a lehetőséget, az összes külterületi utat rendbe tudnánk tenni.

**Fónad István képviselő**

A Hegyközség tulajdonképpen egy szervezet, ami összefogja a bortermelőket. Na most a másik oldalon is van ilyen szervezet, de nem ilyen szinten fogja össze. Viszont ha a pályázat működik és be lehet nyújtani, akkor lehet ezt hivatalosabb formába önteni azt az 5%-ot, mert szerintem csak azon múlik.

**Sári László polgármester**

A fenntartó az önkormányzat marad, nem biztos, hogy szervezetbe kell foglalni.

**Fónad István képviselő**

Az önkormányzat kiküldene egy nyilatkozatot, hogy ennyi a terület, ennyi az 5 %.

**Prokaj Milán képviselő**

Jogilag ez működhet?

**Sári László polgármester**

A szervezet nem biztos, de az önkormányzat szedhet be támogatást a gazdáktól.

**Forgácsné Román Rita alpolgármester**

Mielőtt erről bármilyen döntés is születne, hívjuk őket össze és meg kell beszélni, hogy ha volna ilyen projekt és neki is érdeke, akkor hátha kicsit másképp állnának a dolgokhoz, mert az rosszul venné ki, hogy itt a boríték ennyit kell fizetni. Előtte megbeszélnénk, hogy van egy ilyen pályázat, szeretnénk ezt és ezt elérni, összefogás szükséges, legyen a gazdák közt is akár egy önszerveződő dolog akkor is többet érnénk, mert kb. 10-12 emberről van szó.

**Sári László polgármester**

Más kérdés van-e? Ha nincs, akkor az ülést bezárom, köszönöm a mai munkát.

kmf.

Sári László dr. Szász Kata

polgármester jegyző